ประกาศกระทรวงเทคโนโลยีสารสนเทศและการสื่อสาร เรื่อง การลงทะเบียนบัตรประจำตัวของผู้ใช้บริการ (ซิมการ์ด)

ประกาศกระทรวงเทคโนโลยีสารสนเทศและการสื่อสาร
ประกาศกระทรวงเทคโนโลยีสารสนเทศและการสื่อสาร
เรื่อง
การลงทะเบียนบัตรประจำตัวของผู้ใช้บริการ (ซิมการ์ด)[๑]
 

โดยที่นายกรัฐมนตรีได้ออกประกาศตามมาตรา ๑๑ ของพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ลงวันที่ ๒๐ กรกฎาคม ๒๕๔๘ ซึ่งความในข้อ ๖ วรรคสองและวรรคสาม กำหนดให้การซื้อขายบัตรประจำตัวผู้ใช้บริการ
(ซิมการ์ด) ของโทรศัพท์เคลื่อนที่ทั่วราชอาณาจักร ต้องเก็บหลักฐานที่ระบุชื่อผู้ซื้อ
และกรณีที่มีการซื้อขายไปก่อนวันที่ประกาศใช้บังคับ
ให้ผู้ครอบครองบัตรประจำตัวผู้ใช้บริการ (ซิมการ์ด) ทั่วราชอาณาจักรไปรายงานการครอบครองโดยระบุชื่อผู้ครอบครอง
ตามที่กระทรวงเทคโนโลยีสารสนเทศและการสื่อสารประกาศกำหนด

รัฐมนตรีว่าการกระทรวงเทคโนโลยีสารสนเทศและการสื่อสารจึงออกประกาศไว้
ดังต่อไปนี้

ข้อ ๑ ในการซื้อขายบัตรประจำตัวของผู้ใช้บริการ (ซิมการ์ด)
ประเภทเติมเงินทั่วราชอาณาจักรผู้ซื้อต้องแสดงเอกสารหลักฐานอย่างใดอย่างหนึ่งต่อผู้ขาย
ดังต่อไปนี้
(๑) บัตรประจำตัวประชาชน
(๒) บัตรประจำตัวข้าราชการ
(๓) ใบขับขี่
(๔) บัตรประจำตัวนักเรียน/นิสิต/นักศึกษาที่ออกโดยสถาบันการศึกษาที่ได้รับใบอนุญาต
(๕) บัตรประจำตัวแรงงานต่างด้าว
(๖) บัตรอื่นที่มีภาพถ่าย ซึ่งออกให้โดยหน่วยงานของรัฐ
(๗) หนังสือเดินทางของต่างประเทศ
ผู้ประกอบการโทรศัพท์เคลื่อนที่ต้องจัดเก็บชื่อ ชื่อสกุล
และเลขหมายประจำตัวบุคคล ๑๓ หลักให้ถูกต้องตรงกับหมายเลขโทรศัพท์นั้น เพื่อเป็นหลักฐานในการตรวจสอบชื่อ
ชื่อสกุล ของผู้ซื้อ

ข้อ ๒ ผู้ครอบครองบัตรประจำตัวของผู้ใช้บริการ (ซิมการ์ด)
ประเภทเติมเงินทั่วราชอาณาจักรและยังมิได้รายงานการครอบครอง ต้องรายงานการครอบครองโดยแสดงเอกสารหลักฐานอย่างใดอย่างหนึ่งตามข้อ
๑ (๑) ถึง (๗) ณ สถานที่ที่ผู้ประกอบกิจการโทรศัพท์เคลื่อนที่กำหนด
ผู้ประกอบการโทรศัพท์เคลื่อนที่ต้องจัดเก็บชื่อ ชื่อสกุล
เลขหมายประจำตัวบุคคล ๑๓ หลัก ให้ถูกต้องตรงกับหมายเลขโทรศัพท์นั้น เพื่อเป็นหลักฐานในการตรวจสอบชื่อ
ชื่อสกุล ของผู้ครอบครอง
ทั้งนี้ ภายในวันที่ ๓๑ ธันวาคม ๒๕๔๘

ข้อ ๓ ผู้ครอบครองบัตรประจำตัวของผู้ใช้บริการ (ซิมการ์ด)
ประเภทเติมเงิน ซึ่งประสงค์จะใช้บริการโทรศัพท์เคลื่อนที่ในเขตท้องที่จังหวัดปัตตานี
ยะลา และนราธิวาส ต้องรายงานการครอบครองตามวิธีการในข้อ ๒ ภายในวันที่ ๑๕ พฤศจิกายน
๒๕๔๘

ข้อ ๔ ให้สถานที่ทำการที่อยู่ในพื้นที่จังหวัดสงขลา
ปัตตานี ยะลา และนราธิวาส ดังต่อไปนี้เป็นสถานที่รายงานการครอบครองเพิ่มเติมจากสถานที่ที่ผู้ประกอบกิจการโทรศัพท์เคลื่อนที่กำหนดตามข้อ
๒
(๑) ศูนย์บริการลูกค้าของทีโอที
(๒) สำนักงานบริการลูกค้าของ กสท. โทรคมนาคม
(๓) ที่ทำการไปรษณีย์และไปรษณีย์อนุญาต


ประกาศ
ณ วันที่ ๑๑ พฤศจิกายน พ.ศ. ๒๕๔๘
สรอรรถ
กลิ่นประทุม
รัฐมนตรีว่าการกระทรวงเทคโนโลยีสารสนเทศและการสื่อสาร









สุนันทา/ผู้จัดทำ
๒๒
ตุลาคม ๒๕๕๒
กวินทราดา/ตรวจ
๒๖
พฤศจิกายน ๒๕๕๓


[๑]
ราชกิจจานุเบกษา เล่ม ๑๒๒/ตอนพิเศษ ๑๒๘ ง/หน้า ๙/๑๒ พฤศจิกายน ๒๕๔๘